ᒋᓴᔅ ᒪᒃ ᑎᐱᔅᑯᒡ ᐊᓐᑕ ᐊ ‍ ᐱᔅᑎᓂᒐᓄᐎᒡ ᐊᑯᑕ ᑲ ‍ ᐊᐱᑦ᙮
ᒋ ‍ ᒥᒐᑎᓇᓄᔪᐤ ᐊᓐᑕ ᐊ ‍ ᐱᔅᑎᓂᒐᓄᐎᒡ᙮
ᒋ ‍ ᑭᓄᐛᐱᒪᐤ ᒪᒃ ᐊᐛᔪᐛ ᐊ ᐸᒋ ‍ ᐱᔅᑎᓂᒐᔨᒋ᙮
ᒥᒐᑦ ᐊᓂᔭᔪᐛ ᑲ ‍ ᐛᔪᑎᓯᔨᒋ ᐊᐛᔪᐛ ᒥᔅᑎ ᒋ ‍ ᐱᔅᑎᓂᒐᔪᐛ᙮
ᒐᒃ ᒋ ᐅᒋ ‍ ᑎᑯᓯᓐ ᐊ ‍ ᐸᐃᑯᓯᑦ ᐃᔎᐤ,
ᐊ ‍ ᒋᔅᑎᒪᑎᓯᑦ,
ᓂᓱ ᐊ ‍ ᐎᐸᐱᔅᒋᓯᔨᒋ ᓱᓇᔭᐱᔅᑯᓴ ᒋ ‍ ᐱᔅᑎᓂᒐᐤ᙮
ᐅᔭ ᑕᐱᔅᑯᓐ ᓱᓇᔭᐱᔅᑯᓴ ᑲ ‍ ᐱᔅᑎᓂᒐᑦ ᒥᒄ ᐸᐃᒄ ᓱᒪᓐᒋᔅ ᒋ ‍ ᐃᔅᐱᑕᔨᑕᑯᓯᔪᐛ᙮
ᐊᑯ ᒋᓴᔅ ᒂ ‍ ᐃᔨᒪᐊᑦ ᐅᒋᔅᒋᓄᐊᒧᐛᑭᓇ᙮
ᒋ ‍ ᐃᑕᐤ ᒪᒃ,
“ᑕᑈ ᒋᑦ ᐃᑎᓇᐛᐤ,
ᑲ ‍ ᐃᔅᐱᔅ ᐱᔅᑎᓂᒐᑦ ᐊᓐ ᑲ ‍ ᐸᐃᑯᓯᑦ ᐃᔎᐤ ᑲ ‍ ᒋᔅᑎᒪᑎᓯᑦ ᐊᑐᐎᔅ ᐎᔾ ᒥᓴᔪᐤ ᐅᐱᔅᑎᓂᒐᐅᓐ ᐃᔅᐱᔅ ᐊᓐᒡ ᑯᑎᑭᒡ ᑲ ‍ ᐱᔅᑎᓂᒐᒡ᙮
ᐛᔅ ᐊᓐᒡ ᑯᑎᑭᒡ ᑲ ‍ ᐱᔅᑎᓂᒐᒡ ᐊᔪᐱᔨᒡ ᐊᓂᔭ ᓱᓇᔭᔪᐤ ᑲ ‍ ᐱᔅᑎᓇᒡ,
ᐅ ᒪᒃ ᑲ ‍ ᐸᐃᑯᓯᑦ ᐃᔎᐤ,
ᐊᑎ ‍ ᒋᔅᑎᒪᑎᓯᑦ ᒋ ‍ ᐱᔅᑎᓂᒻ ᒥᓯᐛ ᐊᓂᔭ ᐅᓱᓇᔭᓂᒻ ᐊᓂᔭ ᒋᐸ ᐅᒋ ‍ ᐱᒪᒋᐃᓱᐤ᙮”